Laerskoolleerder buite skool vermoorArgieffoto bloot ter illustrasie. (Foto: Unsplash) ŉ Laerskoolleerder is Woensdag op pad hospitaal toe dood nadat ŉ medeleerder hom na bewering buite die Zama-laerskool op Zastron in die Vrystaat met ŉ mes gesteek het. Die noodlottige voorval kom nadat die beweerde moordenaar al vroeër dieselfde dag aangesê is om huis toe te gaan, nadat daar ŉ onderonsie tussen die twee gr. 6-leerders uitgebreek het. Howard Ndaba, woordvoerder van die Vrystaatse departement van onderwys, sê ŉ bakleiery het Woensdagoggend tussen die twee seuns by die skool uitgebreek nadat een van die leerders glo die ander een geboelie en met ŉ lepel probeer steek het. “Die skoolhoof het die beweerde boelie opdrag gegee om huis toe te gaan en sy ouers skool toe te laat kom, maar hy het eerder met ŉ mes teruggekom waarmee hy die ander leerder glo in die bors gesteek het,” sê Ndaba. Die voorval het om 14:30 buite die skoolterrein plaasgevind. Een van die onderwysers het inderhaas die gewonde leerder in haar motor gelaai, maar op pad hospitaal toe het hy aan sy beserings beswyk. Die verdagte het aanvanklik van die toneel gevlug, maar is later deur lede van die gemeenskap aan die polisie oorhandig. Dr. Tate Makgoe, LUR vir onderwys in die provinsie, het sy skok oor die voorval en die relatiewe jong ouderdom van die verdagte en slagoffer uitgespreek. “Ons veroordeel hierdie gewelddadige gedrag wat tot die dood van ŉ leerder, glo aan die hand van ŉ medeleerder, gelei het ten sterkste. Dit is absoluut onaanvaarbaar,” het hy gesê. “Die skool se beheerliggaam moet hierdie voorval ondersoek en die nodige dissiplinêre stappe teen die oortreder doen. “Ons wil ook ons innige meegevoel met die familie van die oorledene betuig.” Amptenare van die departement sal na verwagting vandag die skool besoek om berading aan leerders, onderwysers en die ouers van die oorledene te gee. Die polisie is ook reeds besig om die omstandighede rondom die voorval te ondersoek.